Πρότυπο ΓΕΛ Βαρβακείου Σχολής

Διδάσκων: Νικόλαος Κ. Αλέφαντος

Φύλλο εργασίας στη Νεοελληνική Γλώσσα

# ΟΜΑΔΑ 1η

ΚΕΙΜΕΝΟ

Ο Αρχιπλοίαρχος Αντώνης Παπαϊωάννου βρισκόταν στη φρεγάτα «Ψαρά» όταν ήρθε το πρώτο σήμα κινδύνου από το FGS Spessart. Ήταν λίγο μετά τις τρεις το μεσημέρι, 29 Μαρτίου, ο καιρός ήταν άψογος, και η απόφαση που έπρεπε να πάρει δύσκολη.

«Μόλις έλαβα το σήμα», μου λέει από το δορυφορικό τηλέφωνο, «διέταξα τη φρεγάτα «Ψαρά», που βρισκόταν περίπου 100 μίλια νοτιοδυτικά του συμβάντος, στην περιοχή έξω απ τη Μπουσάσα της Σομαλίας, να κατευθυνθεί προς τα εκεί. Ταυτόχρονα διέταξα την ισπανική φρεγάτα SPS Victoria να κατευθυνθεί προς το συμβάν και να συνδράμει με το ελικόπτερό της στην καταδίωξη του πειρατικού πλοιαρίου, ενώ ενημέρωσα και μια Γερμανική φρετάτα που βρισκόταν 250 μίλια νότια να είναι έτοιμη να βοηθήσει στο περιστατικό».

Η «Ψαρά» θα χρειαζόταν περίπου πέντε ώρες για να φτάσει στην περιοχή. Το ελικόπτερο των Ισπανών θα έπρεπε να φτάσει στο πλοιάριο και να το ακινητοποιήσει μέχρι τότε.

Εν τω μεταξύ, είχε ήδη γίνει σαφές στους πειρατές ότι είχαν μπλέξει με λάθος σκάφος. Εγκατέλειψαν την προσπάθεια γρήγορα και άρχισαν να απομακρύνονται, ενώ το FGS Spessart άρχισε να τους καταδιώκει. Η καταδίωξη δεν κράτησε πολύ, γιατί το πλοιάριο των πειρατών ήταν πολύ πιο γρήγορο. Στιγμιαία οι Σομαλοί πειρατές πίστεψαν ότι θα γλίτωναν. Ύστερα άκουσαν έλικες.

«Το Ισπανικό ελικόπτερο έριξε πάνω από 170 σφαίρες σε διάστημα μιας ώρας για να τους σταματήσει» λέει ο αρχιπλοίαρχος «οι πειρατές όμως άργησαν πάρα πολύ να σταματήσουν. Υπάρχει ένας επόμενος κανόνας εμπλοκής για χρήση μίνιμουμ θανατηφόρου βίας σ’ αυτές τις περιπτώσεις. Αν και κράτησε πολλή ώρα η καταδίωξη, δεν την επέλεξα. Για διάφορους λόγους».

Το πλοιάριο των πειρατών τελικά ακινητοποιήθηκε στις πεντέμισι το απόγευμα. Το ελικόπτερο έφυγε για γρήγορο ανεφοδιασμό σε άλλο κοντινό πλοίο, και οι επτά Σομαλοί έμειναν μόνοι στο πέλαγος, ανήμποροι να ξεφύγουν, περιμένοντας στωικά τη μοίρα, η οποία ήρθε με τη μορφή της φρεγάτας «Ψαρά» στις οκτώ το βράδυ.

«Μια εξωλέμβιος με οκτώ άνδρες των Ειδικών Δυνάμεων πλησίασε το πλοιάριο των πειρατών και τους ακινητοποίησε», λέει ο Αντώνης Παπαϊωάννου. Ρωτάω αν οι άντρες των Ειδικών Δυνάμεων ήταν οπλισμένοι. «Περισσότερο από ότι χρειαζόταν», μου λέει γελώντας.

Στο πλοιάριο, που είχε μήκος περί τα δέκα μέτρα, οι Έλληνες στρατιώτες βρήκαν Καλάσνικοφ κι ένα ρουκετοβόλο RPG, από αυτά που ρίχνουν βολές από τα 300 μέτρα. Το σκάφος ήταν βαμμένο λευκό, εκτός από τις μηχανές που ήταν μπλε, για να μην φαίνονται.

Εν τω μεταξύ είχε καταφτάσει και το FGS Spessart στην περιοχή, και κατέβασε μια βάρκα στην οποία μεταφέρθηκαν οι πειρατές, υπό το βλέμμα (και τις κάνες) των Ελλήνων στρατιωτών. Υπήρχε λόγος που μεταφέρθηκαν εκεί και όχι στην Ελληνική φρεγάτα. «Είχαν επιτεθεί σε Γερμανικό πλοίο», εξηγεί ο αρχιπλοίαρχος Παπαϊωάννου, «οπότε έπρεπε να παραδοθούν σε Γερμανικό σκάφος, και όχι σε σκάφος άλλης χώρας». Τελικά η Γερμανική φρεγάτα Rheinland Pfalz, που έπλεε με ταχύτητα 30 κόμβων για περισσότερες από έξι ώρες, κατέφτασε στην περιοχή για να παραλάβει τους πειρατές και να τους οδηγήσει στην Κένυα, που έχει συμφωνίες έκδοσης με την Ευρωπαϊκή Ένωση.

Ήταν πια τρεις μετά τα μεσάνυχτα, και η περιπέτεια είχε λάβει τέλος.

*Esquire, Μάιος 2009*  
Το κείμενο αυτό γράφτηκε από το Θοδωρή Γεωργακόπουλο. Μπορείς να το διαβάσεις ολόκληρο: [http://www.georgakopoulos.org/work/non-fiction story/pirates/#ixzz4E20PaMYt](http://www.georgakopoulos.org/work/non-fiction%20story/pirates/#ixzz4E20PaMYt) Follow us: [@tgeorgakopoulos on Twitter](http://ec.tynt.com/b/rw?id=cjWNcaE0Sr4y_Macwqm_6l&u=tgeorgakopoulos)

Δραστηριότητες

1. Προσπαθήστε να αποδώσετε περιληπτικά το γεγονός που αφηγείται η είδηση σε 100 περίπου λέξεις. Φροντίστε το ύφος λόγου να είναι πληροφοριακό και αντικειμενικό, επίσης η περίληψη να μην εμπεριέχει λεπτομέρειες που χρωματίζουν το γεγονός.
2. Κατατάξτε το παραπάνω κείμενο σε ένα από τα κειμενικά είδη: Αφηγηματικό, Περιγραφικό, Επιχειρηματολογικό. Δικαιολογήστε την απάντησή σας με στοιχεία από το κείμενο και διερωτηθείτε γιατί ο συντάκτης του επέλεξε αυτόν τον τρόπο παράθεσης των γεγονότων (Στην απάντησή σας θα σας βοηθήσει αν σκεφτείτε ότι το άρθρο δημοσιεύτηκε σε περιοδικό, σε ποιους αποδέκτες απευθύνεται και ποια είναι η πρόθεση του συντάκτη του).

# ΟΜΑΔΑ 2η

ΚΕΙΜΕΝΟ 1

**Στο σκαμνί ο Τεν Τεν κατηγορούμενος για ρατσισμό**

Ενώπιον των βελγικών δικαστηρίων προσέφυγε βέλγος υπήκοος από το Κονγκό, ο οποίος ζητεί την απαγόρευση της κυκλοφορίας του βιβλίου “**ο Τεντέν στο Κονγκό**”, κατηγορώντας τον δημοφιλή ήρωα για ρατσισμό.

Ειδικότερα, ο Μπιενβενού Μπούτου Μοντόντο υποστηρίζει ότι από τους διαλόγους του συγκεκριμένου βιβλίου υποδεικνύεται ότι “οι Αφρικανοί δεν έχουν εξελιχθεί καθόλου” και ζητεί, αν τελικά δεν απαγορευθεί, να τοποθετηθεί ειδική σήμανση που να προειδοποιεί το κοινό ότι ενδέχεται να τους προκαλέσει σοκ το περιεχόμενό του. Ο ενάγων παραθέτει ενώπιον του δικαστηρίου συγκεκριμένους διαλόγους και σκηνές του βιβλίου, προκειμένου να υποστηρίξει το αίτημά του. Μεταξύ άλλων, υποδεικνύεται σκηνή κατά την οποία οι κάτοικοι ενός χωριού στο Κονγκό μαλώνουν μεταξύ τους για ένα ψάθινο καπέλο, μένουν κατάπληκτοι από το ότι κάποιοι άνθρωποι έχουν την ικανότητα να προσθέτουν δύο και δύο, και εκφράζουν μεγάλο θαυμασμό για την ανώτερη ευφυΐα των λευκών κυρίων τους.

Ήδη τα επιχειρήματά του έχουν γίνει δεκτά από την Επιτροπή Ισότητας το 2007, που έκρινε ότι το βιβλίο βρίθει ρατσιστικών σχολίων ενώ και στη Βρετανία είναι υποχρεωτική η τοποθέτηση σχετικής προειδοποιητικής σήμανσης.

Η δικαστική απόφαση αναμένεται να εκδοθεί στις 5 Μαΐου.

3.5.2010

<http://tuxlibrary.blogspot.gr>

ΚΕΙΜΕΝΟ 2

**Οι υπερβολές στο Facebook οδηγούν στον… ψυχολόγο**

Οι χρήστες μεγαλοποιούν τη ζωή τους online χωρίς να μπορούν να το διαχειριστούν αυτό στην πραγματική τους ζωή

ΔΗΜΟΣΙΕΥΣΗ:  12:15

Όσοι υπερβάλουν για τον εαυτό τους και τη ζωή τους στα κοινωνικά δίκτυα αντιμετωπίζουν κίνδυνο εμφάνισης ψυχολογικών προβλημάτων

|  |  |  |
| --- | --- | --- |
|  |  |  |

Ανησυχητικά είναι τα ευρήματα μιας νέας μελέτης που έγινε για τη χρήση των κοινωνικών δικτύων όπως το Facebook και το Twitter. Ειδικοί της μη κυβερνητικής οργάνωσης Κοινωνία της Νευροψυχοανάλυσης αναφέρουν ότι δύο στους τρεις χρήστες κοινωνικών δικτύων υπερβάλλουν στα όσα γράφουν για τους ίδιους γεγονός που οδηγεί στην εμφάνιση σοβαρών ψυχολογικών προβλημάτων.

**Τα online ψέματα**

Σύμφωνα με τους ερευνητές οι περισσότεροι χρήστες δημιουργούν μια ψεύτικη περσόνα η οποία απέχει πολύ από την πραγματικότητα. Οι χρήστες αναφέρουν ότι διαθέτουν γνώσεις και ικανότητες που δεν έχουν αλλά και ότι διάγουν ένα βίο που σε καμία περίπτωση δεν σχετίζεται με την πραγματικότητα. Αυτό σύμφωνα με τους ερευνητές έχει σε πολλές περιπτώσεις σοβαρές επιπτώσεις στη ψυχική υγεία αυτών των χρηστών. Αυτό γιατί οι χρήστες που δημιουργούν μια ψεύτικη εικόνα για τον εαυτό τους στα κοινωνικά δίκτυα όταν κλείνουν τον υπολογιστή τους έρχονται αντιμέτωποι με τον αληθινό εαυτό τους και την πραγματική τους ζωή. Έτσι σύμφωνα με τους ερευνητές κάνουν την εμφάνιση τους μια σειρά από ψυχολογικά προβλήματα σε αυτούς τους χρήστες.

**Οι επιπτώσεις**

Οι ερευνητές εντόπισαν στους χρήστες που υπερβάλουν στα κοινωνικά δίκτυα μια συμπεριφορά την οποία ονόμασαν «ψηφιακή αμνησία». Οι χρήστες αυτοί ξεχνούν τι πραγματικά έχει συμβεί στη ζωή τους και αποδέχονται ως πραγματικό γεγονός αυτό που έχουν επιλέξει να αναφέρουν ως εκδοχή στο Facebook και τα άλλα κοινωνικά δίκτυα. Άλλοι χρήστες ομολόγησαν στους ερευνητές ότι αντιλαμβάνονται τι συμβαίνει και νιώθουν ντροπή, άλλοι αρχίζουν να εμφανίζουν συμπτώματα κατάθλιψης ενώ κάποιοι χρήστες υποστήριξαν ότι έχουν νιώσει κάποιες στιγμές ότι έχουν φτάσει στα πρόθυρα της παράνοιας.

<http://www.tovima.gr/science/psychology-sociology/article/?aid=663025>

Δραστηριότητες

1. Ποιος είναι ο ρόλος της περιόδου λόγου «Οι χρήστες μεγαλοποιούν τη ζωή τους online χωρίς να μπορούν να το διαχειριστούν αυτό στην πραγματική τους ζωή» που προτάσσεται από το υπόλοιπο σώμα του άρθρου στο Κείμενο 2;
2. Πώς μπορείτε να χαρακτηρίσετε το ύφος λόγου των παραπάνω κειμένων; Για την απάντησή σας να λάβετε υπόψη σας το θέμα τους, το λεξιλόγιο του συντάκτη τους, το κοινό στο οποίο απευθύνεται και το μέσο στο οποίο δημοσιεύονται.
3. Να εξετάσετε το βαθμό στον οποίο οι τίτλοι των παραπάνω κειμένων προκαλούν το ενδιαφέρον του δέκτη και να διερευνήσετε τις γλωσσικές επιλογές του πομπού με τις οποίες επιτυγχάνεται αυτό.

# ΟΜΑΔΑ 3η

ΚΕΙΜΕΝΟ

«Καθώς βλέπουμε τον ήλιο να δύει, το ένα δειλινό μετά το άλλο, μέσα από το νέφος που απλώνεται πάνω από τα μολυσμένα νερά στην επιφάνεια της γενέθλιας γης μας, θα πρέπει να αναρωτηθούμε σοβαρά αν θέλουμε πραγματικά κάποιος μελλοντικός παγκόσμιος ιστορικός σε έναν άλλο πλανήτη να γράψει για μας: «Παρ’ όλη την ευφυΐα τους και παρά τις ικανότητές τους, τελικά εξάντλησαν προνοητικότητα, αέρα, τροφή, νερό και ιδέες...» ή «συνέχιζαν να παίζουν πολιτικά παιχνίδια μέχρι που όλος ο κόσμος κατέρρευσε ολόγυρά τους» ή «όταν τελικά ξύπνησαν, ήταν ήδη πολύ αργά».  
ΟΥ ΘΑΝΤ  
Γενικός γραμματέας του ΟΗΕ,  
εορταστικός απολογισμός δράσης,  
24 Οκτωβρίου 1970.

Ε​​βδομήντα ένα χρόνια μετά τη λήξη του Β΄ Παγκοσμίου Πολέμου, ο ανεπτυγμένος Βορράς του πλανήτη συνεχίζει να διανύει μια περίοδο παρατεταμένης ειρήνης. Και οι κυριότεροι λόγοι είναι τρεις:

**1.** Η ισορροπία του τρόμου που εξασφαλίζεται από τον φόβο μιας παγκόσμιας αναμέτρησης με πυρηνικά όπλα.

**2.**Η οικονομική αλληλεξάρτηση που διατηρεί μια αίσθηση αμοιβαίου οφέλους μεταξύ των μεγάλων δυνάμεων της Γης.

**3.**Οι παράλληλες διαδικασίες περιφερειακής ενοποίησης, με κορυφαίο παράδειγμα το πείραμα του δρόμου προς μια ομόσπονδη Ευρωπαϊκή Ενωση.

Δυστυχώς, η παρατεταμένη ειρήνη δεν έχει επικρατήσει στις χειμαζόμενες περιοχές της Μέσης Ανατολής, της υποσαχάριας Αφρικής και των ταλαιπωρημένων τμημάτων της Κεντρικής Αμερικής. Κλασικές περιπτώσεις είναι οι τραγικές σφαγές στη Συρία, στο Ιράκ και στο Αφγανιστάν. Τα τελευταία χρόνια, ακόμη χειρότερα, πυκνώνουν οι ενδείξεις ότι δημιουργούνται φυγόκεντρες δυνάμεις (ένα είδος ενοποιητικής κόπωσης) ακόμη και στον λεγόμενο ευρωατλαντικό περίγυρο: κορυφαία ένδειξη (όπως δείχνουν οι μελέτες του διεθνούς φήμης Γάλλου οικονομολόγου Thomas Piketty) είναι η απότομη αύξηση της οικονομικής ανισότητας (του συσσωρευόμενου πλούτου στα χέρια μιας δράκας ολιγαρχών που κινούνται εκτός ελέγχου σε παγκόσμια κλίμακα).

Μια εξίσου βραδυφλεγής βόμβα αφορά την πληθυσμιακή έκρηξη στις λιγότερο αναπτυγμένες (φτωχές) χώρες της υδρογείου, η οποία –με τη σειρά της– τροφοδοτεί τη δραστική αύξηση των προσφυγικών ροών που τόσο άμεσα ταλαιπωρούν τη χώρα μας και τη γειτονική της Ιταλία. Ως αποτέλεσμα, κερδίζει έδαφος ο εθνικολαϊκισμός σε πολλές ευρωπαϊκές περιοχές, με πιο πρόσφατο θύμα τη Βρετανία ύστερα από το αναπάντεχο δημοψήφισμα αποχώρησής της από τις τάξεις της Ευρωπαϊκής Ένωσης. Δυνατές φωνές ακροδεξιού λαϊκισμού ακούγονται επίσης από την κ. Λεπέν στη Γαλλία, τον κ. Ορμπάν στην Ουγγαρία και από άλλους ακροδεξιούς κύκλους στην Πολωνία, την Ολλανδία, την Αυστρία, τη Σλοβακία, τη Λετονία, καθώς και από τους πολιτικούς εκπροσώπους της Χρυσής Αυγής στην Ελλάδα. Ιδιαίτερα ανησυχητική είναι στις μέρες μας η περίπτωση των ΗΠΑ όπου, έπειτα από οκτώ χρόνια συνετής ηγεσίας από τον Μπαράκ Ομπάμα, οι κραυγές της ρατσιστικής αυτοαπομόνωσης του Ντόναλντ Τράμπ προκαλούν το ρίγος εντός και εκτός της ατλαντικής υπερδύναμης. Συμπερασματικά, η συρρίκνωση της μεσαίας τάξης –η οποία αποτελεί τον πιο αποτελεσματικό μοχλό για την πολιτική και κοινωνική σταθερότητα στον ανεπτυγμένο κόσμο– κρούει τον κώδωνα του παγκόσμιου κινδύνου.

Και το μέγα ερώτημα που τίθεται σήμερα είναι τι πρέπει να γίνει για να κρατηθεί ο πλανήτης μας σε σταθερή τροχιά ώστε να αποφευχθεί η επιστροφή στις πιο ταραγμένες περιόδους του 20ού αιώνα (δύο φονικοί παγκόσμιοι πόλεμοι και Ψυχρός Πόλεμος); Αν χρησιμοποιούσαμε ακαταλαβίστικους επιστημονικούς όρους, θα απαντούσαμε ότι «απαιτείται μια νέα και ριζική αναδιανομή αξιών». Πρέπει, δηλαδή, να καταλάβουμε ότι έφτασε η ώρα να πάρουμε τα απαραίτητα προληπτικά μέτρα για την οικονομική ανάπτυξη και τη διατήρηση της ειρήνης στα φτωχά και ευάλωτα σημεία του πλανήτη. Αξίζει να τονίσουμε –πριν αναφερθούμε σ’ αυτά τα μέτρα– ότι θα χρεώσουν τους προνομιούχους λαούς πολύ φθηνότερα από ό,τι οι μονομερείς «στρατιωτικές λύσεις» του παρελθόντος (τύπου Βιετνάμ, Αφγανιστάν και Ιράκ).

Όσο παράξενο αν αυτό ακούγεται, κορυφαίο ρόλο στη διαχείριση των διακρατικών σχέσεων του μέλλοντος πρέπει να παίξει ένα ανανεωμένο Συμβούλιο Ασφαλείας του ΟΗΕ. Προϋποθέτει τη σύμπλευση συμφερόντων και σκοπιμοτήτων που θα ενσωματώνει στο ανώτατο εκτελεστικό όργανο του διεθνούς οργανισμού –πέρα από τα πέντε μόνιμα μέλη (ΗΠΑ, Βρετανία, Γαλλία, Ρωσία και Κίνα)– κράτη όπως Γερμανία, Ιαπωνία, Ινδία, Βραζιλία, Αργεντινή και Νότια Αφρική. Και, βεβαίως, στο ποσοστό που η ευρωπαϊκή ολοκλήρωση αναζωογονηθεί, η ενιαία εκπροσώπηση της Ευρωπαϊκής Ένωσης στο Συμβούλιο Ασφαλείας θα πρέπει να θεωρείται εκ των ων ουκ άνευ. Απαραίτητο εργαλείο για την ευόδωση της παραπάνω διαδικασίας αλληλεξάρτησης είναι η αποδοχή συλλογικών μεθόδων (με αναλογικότητα στο κόστος εφαρμογής) για την κάλυψη ενός παγκόσμιου σχεδίου ανάπτυξης/ ανασυγκρότησης των φτωχών περιοχών του πλανήτη, που θα αφαιρέσει τα κίνητρα για περιφερειακούς πολέμους και επιβολή σκοταδιστικών δικτατοριών στον λεγόμενο Τρίτο Κόσμο. Θα μπορούσαμε να αποκαλέσουμε την προτεινόμενη διαδικασία ως «παγκοσμιοποίηση με ανθρώπινο πρόσωπο».

Φυσικά υπάρχει πάντοτε, όπως και για κάθε άλλη άποψη, ο αντίλογος. Και εδώ θα πρέπει να καταφύγουμε στον Ζαν-Ζακ Pουσό (1712-1778). Ο μεγάλος Γάλλος πολιτικός φιλόσοφος περιέγραψε με πολύ ζωηρά χρώματα τη διάβρωση των εθνικών και πατριωτικών αξιών του καιρού του με τα εξής λόγια: «Σήμερα δεν υπάρχουν πια Γάλλοι, Γερμανοί, Ισπανοί ή ακόμη και Άγγλοι. Υπάρχουν μόνο Ευρωπαίοι… Αισθάνονται σαν στο σπίτι τους παντού όπου μπορούν να κλέψουν χρήμα ή να αποπλανήσουν γυναίκες».

\*Ο κ. Θεόδωρος Κουλουμπής είναι ομότιμος καθηγητής Διεθνών Σχέσεων του Πανεπιστημίου Αθηνών και μέλος του Τιμητικού Συμβουλίου του ΕΛΙΑΜΕΠ.

Ανακτήθηκε στις 10/7/2016 από: http://www.kathimerini.gr

Δραστηριότητες

1. Προσπαθήστε να αποδώσετε την πρόθεση του συντάκτη του κειμένου σε συνδυασμό με το θέμα που πραγματεύεται στο άρθρο του.
2. Να εντοπίσετε σημεία του κειμένου στα οποία ο συντάκτης σχολιάζει την επικαιρότητα και να αναλογιστείτε αν και κατά πόσο τα σχόλια αυτά συνδέονται με την πρόθεσή του.
3. Σε ποια ιστοσελίδα είναι δημοσιευμένο το κείμενο; Τι είδους ιστοσελίδα είναι αυτή; Σε ποιους απευθύνεται;
4. Ποια τα χαρακτηριστικά του λόγου του πομπού; Μπορούμε να χαρακτηρίσουμε ακαδημαϊκό ή πιο απλό το ύφος του λόγου του και γιατί; Δικαιολογήστε την απάντησή σας με αναφορές στο κείμενο.

# ΟΜΑΔΑ 4η

ΚΕΙΜΕΝΟ 1

Ο κ. Μπερνς, που είναι καθηγητής στη Σχολή Κένεντι του Πανεπιστημίου Χάρβαρντ και ανέλαβε σύμβουλος εξωτερικής πολιτικής της Χίλαρι Κλίντον –σε περίπτωση που εκλεγεί πρόεδρος, πιθανώς να αναλάβει αξίωμα στην κυβέρνησή της–, υπογραμμίζει ότι η πρώην Πρώτη Κυρία, γερουσιαστής και υπ. Εξωτερικών είναι η πιο ενημερωμένη και έμπειρη υποψήφια στην ιστορία της αμερικανικής πολιτικής και χαρακτηρίζει τον Ντόναλντ Τραμπ «άξεστο» και «άσχετο».

**– Λίγο πριν από τη σύνοδο του ΝΑΤΟ να ρωτήσω μήπως η τρομοκρατία είναι μεγαλύτερη απειλή από τη Ρωσία;**

– Το ΝΑΤΟ αντιμετωπίζει τεράστιες προκλήσεις. Ο Ψυχρός Πόλεμος τελείωσε πριν από 25 χρόνια. Αυτή η γενιά των Ευρωπαίων ηγετών όπως και ο τότε πρόεδρος των ΗΠΑ, Τζορτζ Μπους ο πρεσβύτερος, είχε δηλώσει πως η Ευρώπη είναι πλέον ενιαία, ελεύθερη και ειρηνική. Δυστυχώς, αυτό δεν ισχύει πλέον. Η Ευρώπη αντιμετωπίζει δύο κρίσεις. Η πρώτη είναι η κρίση Πούτιν. Ο Ρώσος πρόεδρος με την επιθετικότητα που επιδεικνύει στην Κριμαία και την Ουκρανία επιχειρεί να ξαναδιαιρέσει την Ευρώπη.

**– Μήπως το ΝΑΤΟ επιχειρεί να περικυκλώσει τη Ρωσία;**

– Δεν ισχύει αυτό και ο Πούτιν το γνωρίζει. Αυτός ανέτρεψε την ειρήνη. Αυτός τερμάτισε τη συμφωνία για τις συμβατικές δυνάμεις στην Ευρώπη. Αυτός σταμάτησε τις συνομιλίες για τα πυρηνικά. Αυτός εισέβαλε σε δύο χώρες, στη Γεωργία το 2006 και στην Ουκρανία το 2014. Αυτός προσάρτησε την Κριμαία. Καμία ευρωπαϊκή χώρα δεν έχει συμπεριφερθεί με τέτοιο τρόπο εδώ και πολλές πολλές δεκαετίες.

**– Ποια πρέπει να είναι η στάση του ΝΑΤΟ;**

– Η ανάπτυξη νατοϊκών δυνάμεων στις βαλτικές χώρες και στην Πολωνία δείχνει ότι η Συμμαχία παραμένει αποφασισμένη, ενώ εμμένει στη διατήρηση των κυρώσεων κατά της Ρωσίας. Κάποιοι ζητούν να εξεταστεί η άρση των κυρώσεων. Αυτό δεν μπορεί και δεν πρέπει να συμβεί. Θα στείλει το λάθος μήνυμα. Η Ρωσία πρέπει να συμπεριφέρεται ως πολιτισμένο κράτος και να σταματήσει να επεμβαίνει στα εσωτερικά της Ουκρανίας, μιας κυρίαρχης ευρωπαϊκής χώρας.

**– Να επανέλθω στην αρχική ερώτηση. Μήπως κύριος εχθρός είναι η τρομοκρατία;**

– Η τρομοκρατική απειλή είναι πραγματική και μεγάλη. Το είδαμε στις Βρυξέλλες, στο Παρίσι, αλλά και στο Ορλάντο και στο Σαν Μπερναρντίνο (σ.σ.: η συνέντευξη έγινε πριν από την επίθεση στην Κωνσταντινούπολη). Η τρομοκρατία θα βρίσκεται μαζί μας για πολύ καιρό. Το Ισλαμικό Κράτος είναι ισχυρό στη Συρία, στο Ιράκ και στη Λιβύη. Υπάρχουν επίσης η Αλ Κάιντα και άλλες οργανώσεις. Το ΝΑΤΟ και η Ε.Ε. πρέπει να λαμβάνουν μέτρα για την αποτελεσματικότερη αντιμετώπιση της απειλής.

**– Βοηθώντας άλλες χώρες ή στέλνοντας δικές τους δυνάμεις να πολεμήσουν το ISIS;**

– Πρόκειται για μακροπρόθεσμη απειλή και θα χρειασθούν δεκαετίες για να παταχθεί. Απαιτείται υπομονή, ενίσχυση χωρών, από το Ιράκ μέχρι τη Λιβύη και το Μάλι, χρειάζεται χώρες όπως οι ΗΠΑ, η Ελλάδα και άλλες να επενδύσουν σε μέτρα ασφαλείας και προστασίας των πολιτών τους, ενώ σε μεμονωμένες περιπτώσεις ίσως να χρειασθεί και η αποστολή στρατιωτικών δυνάμεων. Το 2011 σωστά επεμβήκαμε στη Λιβύη, αλλά το λάθος ήταν ότι δεν μείναμε για να ολοκληρώσουμε το έργο βοηθώντας μια νέα λιβυκή κυβέρνηση.

**– Πώς αποτιμάτε την προσφυγική κρίση;**

– Η κρίση του προσφυγικού είναι μια τεράστια πληγή για την Ευρώπη και την ανθρωπότητα. Η Ελλάδα έχει πληγεί σημαντικά και δεν έχει λάβει την πρέπουσα βοήθεια από την Ε.Ε., παρότι πρόκειται πρωτίστως για ένα ζήτημα της Ενωσης. Η Ελλάδα είναι στην πρώτη γραμμή του μετώπου του προσφυγικού, αλλά η Ε.Ε. βρίσκεται στην πιο αδύναμη φάση των τελευταίων 25 ετών και δεν αντέδρασε όσο γρήγορα και όσο αποφασιστικά θα έπρεπε.

Συνέντευξη του Νίκολας Μπέρνς στον Αθανάσιο Έλλις, 3/7/2016, <http://www.kathimerini.gr>

ΚΕΙΜΕΝΟ 2

Ζήσαμε κατά κάποιο τρόπο μαζί τις τελευταίες ευτυχισμένες ημέρες της τηλεόρασης. Εκείνος ως πρωταγωνιστής και εγώ παρούσα και θεατής στα γυρίσματα του «Νησιού» στην Κρήτη. Μέχρι τότε, πίνοντας ρακές και απολαμβάνοντας την Κρήτη και την εξαιρετική αυτή δουλειά,  τίποτα δεν έδειχνε ότι όλα θα αλλάξουν και ότι αυτή η σειρά θα γίνει το «κύκνειο άσμα» της τηλεοπτικής ευδαιμονίας. Τώρα πια ο Στέλιος Μάινας αναζητά δουλειά, αγωνιά για το μέλλον, προβληματίζεται για όσα μας έφεραν ως εδώ και ελπίζει σε κάτι καλύτερο. Παραμένει ίδιος όπως τον έχουμε δει μέσα από τις σειρές και από τις παραστάσεις, σεμνός και ολιγαρκής. Δεν τσαλαβούτησε στο νεοπλουτισμό, δεν μπήκε στη «φούσκα» για να κατρακυλήσει, δεν παρασύρθηκε. Κάτοικος του κέντρου της Αθήνας εδώ και δεκαετίες, στην ίδια γειτονιά, με τις ίδιες συνήθειες, ονειροπόλος και υπέροχος ηθοποιός.

**Πώς το βλέπεις αυτό που ζούμε;**

«Εγώ, ομολογώ, δεν έχω ξαναζήσει κάτι τέτοιο, δεν έχω βιώσει παρόμοια ανασφάλεια. Οικογενειακή, προσωπική και οικονομική. Είναι μια περιρρέουσα ατμόσφαιρα που προκαλεί μια παρατεταμένη ανασφάλεια, μια αίσθηση ότι δεν υπάρχει τίποτα δεδομένο. Οτιδήποτε κατακτάς σήμερα, αύριο μπορεί να μην υπάρχει, να το έχει πάρει ο αέρας. Ο κόσμος είναι εκνευρισμένος, όπου και να τον συναντήσεις, στον δρόμο, στα φανάρια, παντού. Οδηγώ μοτοσυκλέτα εδώ και 35 χρόνια. Για πρώτη φορά στη ζωή μου φοβάμαι στον δρόμο και δεν ξέρω τι θα αντιμετωπίσω. Όλοι είναι πιο νευρικοί, πιο αγχωμένοι, είναι διαφορετικοί. Αυτό δεν είναι καλό. Χρειαζόμαστε μία προσωπική ηρεμία για να βρούμε μία ελπίδα για το σήμερα ή για το αύριο».

**Όλο αυτό μας οδηγεί σε καταστροφή ή σε επανεκκίνηση από το μηδέν κατά τη γνώμη σου;**

«Ελπίζω, και αυτή είναι η δουλειά και η αίσθηση, η φύση του καλλιτέχνη, ότι θα γίνει επανεκκίνηση. Έχουμε τραβήξει μεγάλο Γολγοθά, είμαστε στην κορυφή των Ευρωπαίων που ταλαιπωρούνται. Έχω την ελπίδα, αλλά όχι την πεποίθηση ότι δεν υπάρχει καταστροφή».

**Νιώθεις προδομένος, πίστεψες ότι αυτή κυβέρνηση θα έφερνε κάτι καλύτερο και διαψεύστηκες;**

«Όχι, δε νιώθω προδομένος. Δεν θεωρούσα ποτέ δεδομένο κάτι στη ζωή μου. Είμαι άνθρωπος που σε καιρούς ευημερίας, σε καιρούς που οι μισοί λειτουργούσαν ως τζίτζικες και οι υπόλοιποι ως μέρμηγκες, όπου τα τζιτζίκια χόρευαν στην λιακάδα με τις κιθάρες φώναζα¨: ρε παιδιά, ηρεμήστε, κάτι δεν πάει καλά, αυτό το μοντέλο δεν δείχνει να μας πηγαίνει». Όταν έβλεπα μια δεδομένη υπερκατανάλωση η οποία σε δεδομένο πλαίσιο είναι μία ανθρώπινη ανάγκη και την καταλαβαίνω, απορούσα. Από την άλλη ήταν προκλητικό να βλέπεις την ασύλληπτη σπατάλη και ένιωθες ότι κάτι δεν πάει καλά. Γι αυτό οδηγηθήκαμε εδώ. Τα λάθη ήταν πολλά τα τελευταία χρόνια και από μας τους ίδιους αλλά και από όσους κυβερνούσαν και έκαναν όποιες επιλογές έκαναν».

**Σου έλειψε κάτι;**

«Τίποτα. Είμαι πλήρης. Μένω στο ίδιο σπίτι εδώ και 32 χρόνια. Ζω με τον ίδιο ακριβώς τρόπο, στην ίδια γειτονιά. Λίγα πράγματα έχουν αλλάξει στη ζωή μου και ελπίζω να μην αλλάξουν προς το χειρότερο γιατί δεν έχω πάρα πολλά περιθώρια».

**Την ανασφάλεια που σου προκαλούσε η δουλειά σου επεδίωξες να την ισορροπήσεις  με μία σταθερότητα στην ζωή σου;**

«Όχι γιατί πάντα ήξερα ότι ο ηθοποιός ψάχνει για δουλειά τουλάχιστον τρεις φορές τον χρόνο. Είμαστε δημιουργοί του εαυτού μας. Δημιουργούμε οι ίδιοι την εικόνα και την υπεραξία μας, την εικόνα μας μέσα από την δουλειά μας. Αυτή είναι η φύση της δουλειάς μου οπότε δεν ένιωσα ότι έπρεπε να την ισορροπήσω».

**Ποιο είναι το πιο ωραίο πράγμα στη ζωή;**

«Είναι τόσα πολλά τα ωραία πράγματα στη ζωή. Ευτυχώς δεν είναι μόνο ένα. Σε κάθε τομέα υπάρχει κάτι ωραίο που θα το ήθελες. Βεβαίως από τα ωραιότερα πράγματα στην ζωή είναι η ίδια η ζωή, Αφροδίτη μου. Όσο μεγαλώνεις αντιλαμβάνεσαι όλο και καλύτερα την αξία της. Αντιλαμβάνεσαι πόσο σημαντικό είναι να έλθει η επόμενη ημέρα και να είσαι ζωντανός».

Συνέντευξη του ηθοποιού Σ. Μάϊνα στην Αφροδίτη Γραμμέλη, ανακτήθηκε στις 10/7/2016 από την ιστοσελίδα: http://www.jenny.gr

Δραστηριότητες

1. Να διερευνήσετε σε ποιο από τα παραπάνω δημοσιογραφικά κείμενα το ύφος λόγου είναι πιο επίσημο και σε ποιο προσεγγίζει περισσότερο τον προφορικό λόγο. Να τεκμηριώσετε την απάντησή σας με αναφορές μέσα από τα κείμενα.
2. Εξετάστε αν η διαφορά ύφους που εντοπίζετε στα δύο κείμενα συνδέεται με την ιδιότητα του πομπού, το είδος της ιστοσελίδας, στην οποία δημοσιεύτηκαν και τους δέκτες στους οποίους απευθύνονται.
3. Να εντοπίσετε στις παραπάνω συνεντεύξεις στοιχεία προφορικότητας (ελλειπτικότητα, επανάληψη, λεξιλόγιο κ.α.)

# ΟΜΑΔΑ 5η

#### [Τέλος ο Τούντορ – Με Βλάνταν Ίβιτς ο ΠΑΟΚ στο Αγρίνιο!](http://agriniobestof.gr/index.php/component/k2/item/7448-telos-o-toyntor-me-vlantan-ivits-o-pa)

#### [Και με τις… ευλογίες της βασίλισσας Ελισάβετ απλός πολίτης ο Κάμερον](http://www.protothema.gr/world/article/594729/-me-gelia-veli-kata-tou-korbin-kai-monty-python-to-adio-tou-kameron/)

#### [Γερμανία: Χαμός σε σχολείο με «πρωταγωνιστή» μουσουλμάνο μαθητή](http://www.protothema.gr/world/article/594756/germania-hamos-se-sholeio-otan-mousoulmanos-mathitis-arneitai-heirapsia-me-tin-daskala-tou/)

# Φαρ Ουέστ με ένα νεκρό και δύο τραυματίες στο κέντρο της Αθήνας!

[ΜΕΓΑΛΗ ΑΔΙΚΙΑ! Στα "τάρταρα" οι συντάξεις...](http://www.voicenews.gr/index.php/voice-money/73625-megali-adikia-sta-tartara-oi-syntakseis.html)

[Πατέρα-τέρας βίαζε το παιδί του και ΤΟΝ ΑΦΗΣΑΝ ελεύθερο!](http://www.voicenews.gr/index.php/ellada/73610-patera-teras-viaze-to-paidi-tou-kai-ton-afisan-eleythero.html)

[Φάρσα η απειλή για βόμβα σε αεροπλάνο της EgyptAir](http://www.tanea.gr/news/world/article/5365209/anagkastikh-prosgeiwsh-aeroplanoy-ths-egyptair-epeita-apo-apeilh-gia-bomba/)

[Κίνα: Κάθειρξη επτά χρόνων για «σκονάκι» στις εισαγωγικές των ΑΕΙ](http://www.tanea.gr/news/world/article/5365164/kina-katheirksh-epta-xronwn-gia-skonaki-stis-eisagwgikes-twn-aei/)

## [«Σκανδαλώδης» για το Παρίσι η πρόσληψη Μπαρόζο στη Goldman Sachs](http://www.newsbeast.gr/world/arthro/2308295/skandalodis-gia-to-parisi-i-proslipsi-barozo-sti-goldman-sachs)

## [Τερέζα Μέι, η Σιδηρά Κυρία του Brexit](http://www.newsbeast.gr/world/arthro/2308076/tereza-mei-i-sidira-kiria-tou-brexit)

Δραστηριότητες

1. Οι παραπάνω τίτλοι ειδήσεων έχουν ανακτηθεί από ειδησεογραφικές ιστοσελίδες του διαδικτύου. Να διακρίνετε αυτούς που κατά τη γνώμη σας αναφέρονται στην ελληνική από αυτούς που αναφέρονται στη διεθνή επικαιρότητα.
2. Πολύ συχνά σε έναν τίτλο μιας είδησης ο συντάκτης χρησιμοποιεί τη στίξη ως σχόλιο. Με παραδείγματα από τους παραπάνω τίτλους να επιβεβαιώσετε την παραπάνω αρχή.
3. Να βρείτε στους παραπάνω τίτλους σχόλια που διατυπώνονται λεκτικά και να επισημάνετε το είδος του σχολίου (αν δηλαδή εκφράζει ειρωνεία, αποδοκιμασία, αποστροφή, έκπληξη, θαυμασμό, έμφαση και άλλες νοηματικές σχέσεις)
4. Γιατί σε κάποιους τίτλους ορισμένες λέξεις ή φράσεις έχουν γραφτεί με κεφαλαία γράμματα;
5. Ένα χαρακτηριστικό του τίτλου μιας είδησης είναι η ελλειπτικότητα. Ισχύει αυτή στους παραπάνω τίτλους;
6. Υποθέστε ότι επιστρέφετε μετά από έναν μήνα απουσίας σας σε χώρα του εξωτερικού και φθάνοντας στο αεροδρόμιο διαβάζετε τους παρακάτω τίτλους ειδήσεων. Ποια θα ήταν η εντύπωση που θα σχηματίζατε για την πολιτική και κοινωνική κατάσταση της χώρας μας και γιατί;

### [[Θύελλα αντιδράσεων για την αναβολή της δίκης της Siemens](http://www.madata.gr/epikairotita/social/495689.html)](http://www.madata.gr/epikairotita/politics/495630.html)

### [[Βόμβα Καμμένου για Siemens: Καταγγέλει κύκλωμα στην δικαιοσύνη](http://www.madata.gr/epikairotita/social/495689.html)](http://www.madata.gr/epikairotita/politics/495601.html)

### [[Σχεδόν 100 θάνατοι από πνιγμό στη θάλασσα στα μισά του καλοκαιριού](http://www.madata.gr/epikairotita/social/495689.html)](http://www.news.gr/ellada/koinonia/article/272527/shedon-100-thanatoi-apo-pnigmo-sth-thalassa-sta-misa.html)

### [[Αδίστακτοι μαστροποί εξωθούσαν 14χρονο κορίτσι στην πορνεία](http://www.madata.gr/epikairotita/social/495689.html)](http://www.news.gr/ellada/astynomiko-deltio/article/272535/adistaktoi-mastropoi-exothoysan-14hrono-koritsi-sth.html)

#### [[Διπλή τουρκική υπέρπτηση πάνω από τη νησίδα Παναγιά](http://www.madata.gr/epikairotita/social/495689.html)](http://www.protothema.gr/greece/article/594644/alert-hamili-ptisi-tourkikou-aeroskafous-pano-apo-ti-niso-panagia-stis-oinousses/)

#### [[Ιστιαία: Το ΕΚΑΒ δεν ήρθε, ο ασθενής μεταφέρθηκε στην καρότσα του αγροτικού](http://www.madata.gr/epikairotita/social/495689.html)](http://www.protothema.gr/greece/article/594783/metafora-astheni-se-karotsa-agrotikou-stin-istiaia/)